ธนาคารแลนด์ฯรับสภาพ ให้กู้บ้านโตต่ำ10%
ธนาคารแลนด์ แอนด์ เฮ้าส์ เข้มปล่อยสินเชื่อรายย่อยทำใจปล่อยกู้บ้านโตต่ำเป้า 10%
5 พ.ค. 2558

ธนาคารแลนด์ แอนด์ เฮ้าส์ เข้มปล่อยสินเชื่อรายย่อยทำใจปล่อยกู้บ้านโตต่ำเป้า 10%
นางสุธารทิพย์ พิสิฐบัณฑูรย์ รองกรรมการผู้จัดการกลุ่มสินเชื่อ ธนาคารแลนด์ แอนด์ เฮ้าส์ เปิดเผยว่า ปีนี้สินเชื่อรายย่อยที่เกือบ 100% เป็นสินเชื่อบ้าน คาดว่าจะโตไม่ถึงเป้าหมาย 10% ที่ตั้งไว้เมื่อต้นปี หลังจากไตรมาสแรกปีนี้สินเชื่อรายย่อยติดลบ 0.6% เทียบกับสิ้นปีที่แล้ว
ทั้งนี้ สินเชื่อบ้านที่ชะลอตัวเป็นผลจากการที่ธนาคารเปล่อยสินเชื่ออย่างระมัดระวัง หลังจากเศรษฐกิจและการบริโภคประชาชนไม่ฟื้นตัวดีอย่างที่คาด หนี้ครัวเรือนยังอยู่ในระดับสูง ธนาคารจึงไม่บุ่มบ่ามขยายสินเชื่อรายย่อยในภาวะเช่นนี้
นอกจากนี้ หนี้ที่ไม่ก่อให้เกิดรายได้ (เอ็นพีแอล) ต่อสินเชื่อรวมในไตรมาสแรกเพิ่มขึ้นมาอยู่ที่ 2.3% จาก 1.98% เมื่อสิ้นปีที่แล้ว และมาจากลูกค้าสินเชื่อบ้านเป็นหลัก ขณะที่ฐานสินเชื่อลดลง 800-900 ล้านบาท โดยสินเชื่อบ้านมีสัดส่วน 25.2% มากที่สุดในพอร์ตสินเชื่อรวมและได้ตั้งสำรองเผื่อหนี้สงสัยจะสูญ เมื่อสิ้นไตรมาสแรก  2,336.4 ล้านบาท เพิ่มขึ้น 198.5 ล้านบาท จากสิ้นปี 2557 หรือเพิ่มขึ้น 9.2% ให้สอดรับกับสถานการณ์ความเสี่ยงที่เพิ่มขึ้น
"ยังไม่มีการทบทวนเป้าหมายสินเชื่อบ้านปีนี้ ยังอยากโตอยู่แต่จะไม่ผ่อนปรนเงื่อนไข ทำให้คงโตไม่ได้ตามเป้า 10%" นางสุธารทิพย์ กล่าว
นางสุธารทิพย์ กล่าวว่า ปีนี้ยังคงเน้นสินเชื่อธุรกิจรายใหญ่ตามแผนที่วางไว้ แม้จะยอมรับว่าลูกค้ากลุ่มนี้มีการแข่งขันค่อนข้างสูง แต่ธนาคารต้องการเข้าไปมีส่วนแบ่งวงเงินสินเชื่อ โดยสินเชื่อรายใหญ่เกือบทั้งหมดเป็นการปล่อยกู้ร่วม (ซินดิเคทโลน) มีสินเชื่อหมุนเวียนเพียง 2-3%
ก่อนหน้านี้ ธนาคารแลนด์ แอนด์ เฮ้าส์ ตั้งเป้าสินเชื่อรวมทั้งปีเติบโต 25% โดยคาดว่าเศรษฐกิจขยายตัว 3% แต่สิ้นไตรมาสแรกสินเชื่อรวมโต 3.6% มาจากกลุ่มธุรกิจสาธารณูปโภคและบริการโต 10.5% อุตสาหกรรมผลิตและการพาณิชย์ 9.5% และอสังหาริมทรัพย์-ก่อสร้าง 1.8%